Er det en ulv, eller er det en hund, der lusker rundt i Nationalpark Thy? Det spørgsmål håber parkens ansatte nu at få svar på. Vildtkonsulent i parken, Tommy Hansen, fortæller, at han onsdag morgen har lagt et dødt rådyr ud i parken og sat vildtkameraer op. Dermed håber han at kunne fange dyret på film og derefter nærstudere billederne. En gruppe ornitologer var søndag på fuglekiggeri i parken, da de så dyret. De var overbeviste om, at der var tale om en ulv og fik på lang afstand taget billeder af den. Hvis det viser sig, at det rent faktisk er en ulv, vil det være den første ulv i Danmark siden 1813. Flere eksperter har allerede udtalt, at de mener, at der rent faktisk er tale om en ulv, men der er også usikkerhed blandt mange, da det også kan være tale om en hund, der er løbet væk. Og hvis det virkelig drejer sig om en ulv, så er den mere end velkommen til at blive i nationalparken. Ulve er beskyttet af EU's habitatdirektiv, og dermed er parken forpligtet til at passe på den.
I Nationalpark Thy forsøger man nu at lokke det dyr frem, som mange mener, kan være en ulv.